Man moor glo pa, sê dis huisroofŉ 27-jarige man is in Robville, Soweto in hegtenis geneem nadat hy glo sy pa met ŉ skerp voorwerp doodgesteek het. Ao. Kay Makhubela, woordvoerder van die polisie, sê die verdagte het Dinsdag die polisie ontbied en gesê daar was ŉ rooftog by sy huis. Met die polisie se aankoms op die toneel is die verdagte se pa dood aangetref. Makhubela sê na verdere ondersoek het dit egter geblyk dat die verdagte sy pa vermoor het. “Hulle het glo in ŉ geveg betrokke geraak waarna hy sy pa glo met ŉ mes doodgesteek het.” Die verdagte is ook tydens die beweerde aanval beseer en in ŉ hospitaal opgeneem. Makhubela sê die man was nie bewus dat die polisie hom met die moord verbind het nie. “Die man is nou onder polisiebewaking in die hospitaal.” Die verdagte sal in die Protea-landdroshof verskyn sodra hy uit die hospitaal ontslaan word.